
ACORD 27/2007, DE 17 DE GENER, DEL PLE DEL CONSELL DE L’AUDIOVISUAL DE CATALUNYA

Expedient sancionador número 148/2006-S Ràdio Ulldecona (Ajuntament d’Ulldecona)

1. El Ple del Consell de l’Audiovisual de Catalunya en la sessió de 18 d’octubre de 2006, mitjançant l’Acord 308/2006, va decidir l’obertura d’un període d’informació prèvia a fi de donar audiència als operadors de radiodifusió sonora per ones terrestres amb modulació de freqüència de gestió pública i privada relacionats a l’Annex I i a  l’Annex II, i als operadors de televisió local de gestió pública i privada relacionats a l’Annex III i l’Annex IV respectivament, que s’incorporaven a l’esmentat acord com a part integrant del mateix, per tal que  en el termini màxim de cinc dies a comptar des del dia següent a la recepció de la notificació d’aquest Acord, formulessin  les manifestacions oportunes, arran la manca de comunicació al Consell del Audiovisual de Catalunya sobre el compliment de les obligacions establertes al Títol II de la Instrucció general sobre la presència de la llengua i la cultura catalanes i de l’aranès en els mitjans de comunicació audiovisuals, corresponent al segon trimestre de l’any 2006. Aquest Acord va ser notificat oportunament a tots els operadors relacionats als Annexos esmentats. 

Aquest Acord es va adoptar de conformitat amb el que disposa l’apartat segon de l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, en relació amb l’article 7 del  Decret 278/1993 de 9 de novembre, del procediment sancionador d’aplicació als àmbits de competència de la Generalitat. 
2. Dins del termini atorgat, l’operador de televisió local  TV Ulldecona, nom comercial de la societat mercantil TV Ulldecona, SL (Exp. 223/06-S) va donar resposta al requeriment d’informació sol·licitat, a través de la presentació d’unes al·legacions i de la documentació adient per tal d’acreditar el compliment de les obligacions establertes al Títol II de la Instrucció esmentada, per la qual cosa el Consell de l’Audiovisual de Catalunya, mitjançant l’Acord 317/2006, de 7 de novembre, va decidir tancar el període d’informació prèvia en relació, entre d’altres, a l’operador TV Ulldecona.

3. D’altra banda, el Ple del Consell de l’Audiovisual de Catalunya, mitjançant l’Acord 326/2006, de 15 de novembre, va decidir incoar a Ràdio Ulldecona un procediment sancionador a fi de determinar la certesa i l’abast dels fets susceptibles de constituir una infracció de l’apartat h de l’article 10 de la Llei 2/2000, de 4 de maig, del Consell de l’Audiovisual de Catalunya, en relació al segon paràgraf de l’article 11 de la llei dita, atès que no hi constava que hagués complert amb les obligacions establertes al Títol II de la Instrucció anteriorment esmentada.
Amb posterioritat a la notificació d’aquest Acord, el Consell es va assabentar que Ràdio Ulldecona havia complert amb l’obligació d’acreditar el compliment de les obligacions objecte d’expedient abans que s’incoés el corresponent expedient sancionador atès que, quan l’operador TV Ulldecona va presentar les al·legacions relatives a l’expedient 223/06-S, només referides a  l’operador de televisió local TV Ulldecona, resulta que la documentació aportada també contenia totes les dades relatives al compliment de les obligacions establertes al Títol II de la Instrucció per part de Ràdio Ulldecona, nom comercial de l’operador de radiodifusió sonora per ones terrestres amb modulació de freqüència de l’Ajuntament d’Ulldecona.

Per tot l’exposat es considera procedent declarar el sobreseïment de l’expedient sancionador.
DE CONFORMITAT amb el que disposa l’apartat g de l’article 10 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya;

El Ple del Consell de l'Audiovisual de Catalunya adopta els següents:
ACORDS

1. Sobreseure l’expedient sancionador incoat a Ràdio Ulldecona, nom comercial de l’operador de radiodifusió sonora per ones terrestres amb modulació de freqüència de l’Ajuntament d’Ulldecona.

2. Arxivar l’expedient de l’operador Ràdio Ulldecona, nom comercial de l’operador de radiodifusió sonora per ones terrestres amb modulació de freqüència de l’Ajuntament d’Ulldecona.  (Exp. 148/2006-S)
3. Notificar aquests acords a l’interessat.

Barcelona, 17 de gener de 2007
Josep M. Carbonell i Abelló                                    Rafael Jorba i Castellví
President                                                                 Conseller secretari

1

